Komission tiedonanto Euroopan Parlamentille EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta ehdotukseen Euroopan parlamentin ja neuvoston suositukseksi ympäristötarkastusten vähimmäisvaatimuksista jäsenvaltioissa /* SEK/2000/0576 lopull. - COD 98/0358 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta ehdotukseen Euroopan parlamentin ja neuvoston suositukseksi ympäristötarkastusten vähimmäisvaatimuksista jäsenvaltioissa 1998/0358 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston vahvistamasta yhteisestä kannasta ehdotukseen Euroopan parlamentin ja neuvoston suositukseksi ympäristötarkastusten vähimmäisvaatimuksista jäsenvaltioissa 1 Menettely Ehdotus (KOM(1998)772 lopullinen - 1998/0358(COD), joka annettiin 16. joulukuuta 1998, toimitettiin neuvostolle 17. joulukuuta 1998 EY:n perustamissopimuksen 175 artiklan 1 kohdan (entisen 130 s artiklan 1 kohdan) mukaisesti. Talous- ja sosiaalikomitea antoi lausuntonsa 28. huhtikuuta 1999 (EYVL C 169, 16.6.1999, s. 12). Alueiden komitea antoi lausuntonsa 16. syyskuuta 1999 (EYVL C 374, 23.12.1999, s. 48). Euroopan parlamentti antoi lausuntonsa yhteispäätösmenettelyn mukaisesti ensimmäisessä käsittelyssä 16. syyskuuta 1999 pitämässään täysistunnossa. Euroopan parlamentin annettua lausuntonsa komissio antoi EY:n perustamissopimuksen 250 artiklan 2 kohdan nojalla muutetun ehdotuksen (KOM(1999)652 lopullinen) 3. joulukuuta 1999. Neuvoston yhteinen kanta vahvistettiin 30.3.2000. 2 Suosituksen tarkoitus Ehdotetulla suosituksella pyritään edistämään EY:n perustamissopimuksen 174 artiklan mukaisesti ympäristön laadun säilyttämistä, suojelua ja parantamista sekä suojelemaan ihmisten terveyttä. Ehdotuksen tarkoituksena on vahvistaa suuntaviivat sellaisissa teollisuuslaitoksissa sekä muissa yrityksissä ja laitoksissa ('valvonnanalaisissa laitoksissa') suoritettavien ympäristötarkastusten vähimmäisvaatimuksille, joiden päästöt ilmaan tai veteen tai jätteenkäsittely edellyttävät yhteisön lainsäädännön mukaan lupaa tai lisenssiä. Suuntaviivat koskevat tällaisten tarkastusten organisointia, suorittamista, seurantatoimenpiteitä ja tulosten julkaisemista. Ehdotuksen tavoitteena on parantaa yhteisön ympäristölainsäädännön noudattamista sekä myötävaikuttaa sen yhtäläiseen voimaansaattamiseen ja täytäntöönpanoon kaikissa jäsenvaltioissa. Ehdotuksen mukaan ympäristötarkastuksilla pyritään varmistamaan, että valvonnanalaiset laitokset noudattavat asiaa koskevaa yhteisön lainsäädäntöä, joka on saatettu osaksi jäsenvaltioiden kansallista lainsäädäntöä tai jota sovelletaan niissä. Tämän perusteella ehdotuksessa suositetaan seuraavaa: - tarkastuksiin, jotka voivat olla joko rutiiniluonteisia tai erityistarkastuksia, olisi kuuluttava tarkastuskäynnit, valvonnanalaisten laitosten toiminnanharjoittajien itsensä toteuttamien seurantatoimenpiteiden todentaminen, laitosten tilojen, laitteiden ja ympäristöasioiden hallinnan asianmukaisuuden tarkastaminen sekä toiminnanharjoittajien pitämien, asiaa koskevien asiakirjojen tarkastaminen - jäsenvaltioiden olisi laadittava etukäteen ympäristötarkastussuunnitelmat, jotka koskevat jäsenvaltion koko aluetta ja sillä sijaitsevia laitoksia - tarkastuskäyntien jälkeen niistä olisi mahdollisimman pian laadittava kertomukset, joissa kuvataan tehtyjä havaintoja sekä esitetään arviointeja ja päätelmiä. Avoimuuden ja yleisön osallistumisen lisäämiseksi ehdotuksessa suositetaan, että ennakolta laadittujen tarkastussuunnitelmien ja tarkastuskäynneistä laadittujen kertomusten olisi oltava yleisön saatavilla ympäristöä koskevan tiedon saannin vapaudesta annetun direktiivin 90/313/ETY mukaisesti. Komissiota kehotetaan ehdotuksessa tarkastelemaan suosituksen toimivuutta ja tehokkuutta mahdollisimman pian sen jälkeen, kun se on saanut jäsenvaltioiden kertomukset suosituksen toimivuudesta saaduista kokemuksista. 3 Komission huomautukset 3.1 Yleiset huomautukset Euroopan parlamentin ensimmäisessä käsittelyssä tekemistä 15 tarkistuksesta komissio hyväksyi periaatteessa viisi tarkistusta sillä ehdolla, että ehdotus pysyy muodoltaan suosituksena. Komissio sisällytti nämä viisi tarkistusta 3. joulukuuta 1999 antamaansa muutettuun ehdotukseen (KOM(1999)652 lopullinen) muutettuaan jonkin verran niiden sanamuotoa. Näistä tarkistuksista kaksi on sisällytetty yhteiseen kantaan, jossa niihin on tehty joitakin uusia muutoksia. Komissio katsoo, että yhteinen kanta on tavoitteiltaan komission ehdotuksen mukainen ja että ehdotukseen on tehty joitakin hyödyllisiä muutoksia. 3.2 Yksityiskohtaiset huomautukset 3.2.1 Komission hyväksymät parlamentin tarkistukset, jotka on sisällytetty sellaisenaan tai muutettuina yhteiseen kantaan Tarkistuksessa 16 ehdotukseen lisätään uusi VIII a kohta, jonka ensimmäisessä alakohdassa komissiota kannustetaan laatimaan yhteistyössä IMPELin, Euroopan ympäristökeskuksen ja muiden asiaan liittyvien osapuolten kanssa tarkastajien pätevyyttä ja valtuuttamista koskevat vähimmäisvaatimukset. Tämä alakohta sisällytettiin komission muutettuun ehdotukseen ilman viittausta Euroopan ympäristökeskukseen, koska tällainen toiminta ei kuulu ympäristökeskuksen tehtäviin. Yhteisessä kannassa kyseinen säännös on muotoiltu uudelleen IX kohdan 2 alakohdassa, jossa IMPELiä kehotetaan laatimaan yhteistyössä komission ja muiden asianomaisten tahojen kanssa valmisteluasiakirja ympäristötarkastajien pätevyyttä koskevista parhaista toimintatavoista. Komissio myöntää, että IMPELin asema neuvostoon ja parlamenttiin nähden on sellainen, että tämä säännös on sopivampi muotoilla kehotukseksi, ja että toissijaisuusperiaatteen vuoksi IMPELin valmisteluasiakirjassa olisi käsiteltävä ainoastaan pätevyyttä koskevia parhaita toimintatapoja. Tarkistuksen 16 toinen kohta, joka koskee ympäristötarkastajien koulutusohjelmia, sisällytettiin komission muutetun ehdotuksen VIII a kohtaan. Tämä säännös on sisällytetty yhteisessä kannassa IX kohdan 3 alakohtaan, jossa sitä on muutettu niin, että siinä viitataan nyt koulutusohjelmia koskevien parhaiden toimintatapojen kehittämiseen. Komissio katsoo, että yhteisessä kannassa on säilytetty tarkistuksen keskeinen sisältö ja että neuvoston tekemä muutos on toissijaisuusperiaatteen mukainen. Tarkistuksen 24 mukaan tarkastuskäynneistä laadittujen kertomusten olisi oltava yleisön saatavilla kahden kuukauden kuluessa kyseisen tarkastuksen suorittamisesta. Komissio esitti muutetun ehdotuksensa VI kohdan 2 kohdassa, että tällaiset kertomukset olisi laadittava valmiiksi kahden kuukauden kuluessa tarkastuskäynnin suorittamisesta (koska se katsoi, että kertomusten toimittaminen yleisön saataville kuuluu direktiivin 90/313/ETY soveltamisalaan). Yhteisen kannan VI kohdan 1 kohdan viimeisessä virkkeessä tarkistusta on muutettu uudelleen, sillä sen mukaan kertomukset olisi viimeisteltävä mahdollisimman pikaisesti. Komissio myöntää, ettei ole asianmukaista asettaa erityistä määräaikaa, koska olosuhteet, joissa tarkastuskäyntejä suoritetaan, sekä kertomusten valmistelutyö vaihtelevat todennäköisesti hyvin paljon. Yhteisen kannan säännös on aiheellinen muistutus tarpeesta saada kertomukset mahdollisimman pian valmiiksi, minkä vuoksi komissio hyväksyy kyseisen säännöksen. 3.2.2 Komission hyväksymät parlamentin tarkistukset, joita ei ole sisällytetty yhteiseen kantaan Komissio sisällytti muutettuun ehdotukseensa tarkistuksen 10 (2 a alakohta) lisäämällä III kohtaan uuden kohdan. Kyseisessä kohdassa jäsenvaltioita kehotetaan edistämään yhteistyössä IMPELin ja komission kanssa tarkastusten ja tarkastusviranomaisten toiminnan yhteensovittamista, jotta voidaan ehkäistä laittomat rajatylittävät käytänteet ympäristöalalla. Tämä säännös on jätetty pois yhteisestä kannasta, jossa tarkistus 10 on korvattu III kohdan uudella säännöksellä, jota käsitellään jäljempänä. Komissio hyväksyy kyseisen säännöksen, koska se parantaa Euroopan parlamentin tarkistusta. Komissio sisällytti muutettuun ehdotukseensa tarkistuksen 17 lisäämällä Euroopan ympäristökeskuksen niihin osapuoliin, joiden antamat tiedot komission olisi otettava huomioon sen tarkastellessa suosituksen toimivuutta. Tämä viittaus Euroopan ympäristökeskukseen on jätetty pois yhteisestä kannasta. Komissio halusi lisätä kyseisen viittauksen, koska se ilmensi ympäristökeskuksen roolia joillakin tarkastelun tehtäväalueilla. Toisaalta komissio voi itse päättää, mitkä osapuolet osallistuvat tarkasteluun, joten se voi halutessaan ottaa huomioon ympäristökeskuksen antamat tiedot riippumatta siitä, onko ympäristökeskus mainittu suosituksessa vai ei. Tämän perusteella komissio hyväksyy sen, että kyseinen viittaus on jätetty pois yhteisestä kannasta. Tarkistus 1 (johdanto-osan kappale, joka koskee Euroopan ympäristökeskuksen neuvonanto- ja avustustehtävää) sisällytettiin komission muutettuun ehdotukseen johdanto-osan 3 a kappaleena. Koska yhteisessä kannassa on muutettu tarkistusta 16 jättämällä siitä pois Euroopan ympäristökeskusta koskeva maininta ja koska siihen ei ole sisällytetty tarkistusta 17, tällä johdanto-osan kappaleella ei ole vastinetta varsinaisessa ehdotetussa suosituksessa. Tästä syystä kyseinen johdanto-osan kappale on jätetty pois yhteisestä kannasta. 3.2.3 Neuvoston muutettuun ehdotukseen tekemät muutokset Johdanto-osan kappaleet Neuvosto on muuttanut komission muutetun ehdotuksen johdanto-osan kappaleita, jotta niistä kävisi ilmi, että ehdotusta käsitellään yhteispäätösmenettelyllä, ja koska se on muuttanut joitakin ehdotuksen säännöksiä, kuten II kohdan 1 kohdan a alakohtaa, III kohdan 3 kohtaa ja IX kohtaa. Komissio pitää näitä muutoksia tarpeellisina. Lisäksi neuvosto on tehnyt joitakin pieniä muutoksia johdanto-osan kappaleiden sanamuotoon muuttamatta kuitenkaan niiden keskeistä sisältöä. Yhteisen kannan johdanto-osaan on lisätty 17 ja 21 kappale, joilla on pyritty ottamaan huomioon Euroopan parlamentin tärkeinä pitämät seikat. Johdanto-osan 17 kappaleessa todetaan olevan tärkeää, että parlamentille tiedotetaan säännöllisesti suosituksen soveltamisesta saaduista kokemuksista. Johdanto-osan 21 kappaleen mukaan komissiolla on aina aloiteoikeus, kun on kyse tulevista ehdotuksista kuten siitä, onko näistä asioista tarpeellista tehdä direktiiviehdotus. Komission mielestä 21 kappaleen lisääminen kannustaa jäsenvaltioita noudattamaan asianmukaisesti suosituksen yksityiskohtaisia säännöksiä. I kohta (Tarkoitus) Muutetun ehdotuksen englanninkielisessä tekstissä esiintynyt ilmaisu 'more even implementation' on tekstin selventämiseksi ja käännöstyön helpottamiseksi muutettu yhteisessä kannassa ilmaisuksi 'more consistent implementation'. II kohta (Soveltamisala) Suosituksen II kohdan 1 kohdan a alakohta on muutettu, jotta siitä kävisi selvemmin ilmi, mihin ympäristötarkastuksiin suositusta sovelletaan. Kyseeseen tulevat teollisuuslaitokset on ilmoitettu täsmällisemmin viittaamalla sellaisiin päästöihin ja toimintaan, jotka EY:n lainsäädännön mukaan edellyttävät lupaa. Komissio ehdotti tätä muutosta sillä perusteella, että se parantaa suosituksen tekstiä. Yhteisestä kannasta on jätetty pois kaikki viittaukset ydinlaitoksissa suoritettaviin tarkastuksiin. Komissio myöntää, että muutettuun ehdotukseen sisältynyt ydinlaitoksissa suoritettavia tarkastuksia koskeva säännös oli liian väljästi muotoiltu ja että sitä oli tarpeellista täsmentää, mutta toisaalta se katsoi aiheelliseksi sisällyttää ehdotukseen sellaiset ydinlaitokset, jotka kuuluvat turvallisuuden perusnormeista vuonna 1996 annetun direktiivin (Euratom) soveltamisalaan. Komissio voi kuitenkin hyväksyä ydinlaitosten jättämisen ehdotuksen soveltamisalan ulkopuolelle ottaen huomioon neuvoston lausuman, jossa komissiota kehotetaan tekemään erillinen ehdotus ydinlaitoksissa suoritettavista ympäristötarkastuksista, sekä oman lausumansa, jossa se hyväksyy tämän kehotuksen. Näiden lausumien perusteella komissiolla on mahdollisuus suosittaa erillisessä ehdotuksessa sellaisia suuntaviivoja, jotka sopivat paremmin ydinlaitoksissa suoritettaviin tarkastuksiin. Yhteisessä kannassa on tehty muutoksia 2 kohdan a, b ja c alakohtaan sekä 4 kohdan a alakohtaan. Komission mielestä nämä muutokset selventävät tekstiä. III kohta (Ympäristötarkastusten organisoiminen ja suorittaminen) Yhteisessä kannassa on korvattu komission muutetun ehdotuksen III kohdan 3 kohtaan sisällytetty Euroopan parlamentin tarkistus 10 uudella säännöksellä. Komission mielestä tämä uusi säännös on tarkoitusperältään selvempi kuin tarkistus 10 ja sillä edistetään paremmin ehdotuksen I kohdassa ilmoitetun tavoitteen saavuttamista. Lisäksi siinä suositetaan asianmukaisen tehtävän antamista IMPELille. IV kohta (Ympäristötarkastussuunnitelmat) Yhteisessä kannassa on muutettu jonkin verran IV kohdan 3 kohdan d alakohdan, 4 kohdan b alakohdan sekä 5 kohdan b ja e alakohdan sanamuotoa ja lisätty 5 kohtaan uusi g alakohta. Komission mielestä nämä muutokset selventävät tekstiä. V kohta (Tarkastuskäynnit) Yhteisessä kannassa on muutettu jonkin verran V kohdan 1 kohdan a alakohdan, 2 kohdan a alakohdan ja 3 kohdan c alakohdan sanamuotoa. Komission mielestä nämä muutokset eivät vaikuta kyseisten säännösten keskeiseen sisältöön. Lisäksi se katsoo, että V kohdan 3 kohdan c alakohtaan lisätyt ilmaisut parantavat tekstiä. VI kohta (Tarkastuskäynneistä laadittavat kertomukset ja niistä tehtävät päätelmät) Yhteisen kannan VI kohdan 2 kohdan mukaan tarkastuskäynneistä laadittujen kertomusten päätelmät olisi toimitettava kyseisen valvonnanalaisen laitoksen toiminnanharjoittajalle aina, kun koko kertomuksen toimittaminen ei ole käytännössä mahdollista. Tämä poikkeaa komission ehdotuksesta, jonka mukaan kertomukset on aina toimitettava toiminnanharjoittajalle. Komission mielestä olisi parempi, että kertomukset lähetetään aina toiminnanharjoittajalle, mutta jollei tämä ole käytännössä mahdollista, toimivaltaisen viranomaisen on komission näkemyksen mukaan perusteltava puolueettomin perustein, miksi se on mahdotonta. Komissio toteaa myös, että yhteisen kannan mukaan koko kertomuksen on oltava toiminnanharjoittajan saatavilla samoin edellytyksin kuin se on direktiivin 90/313/ETY mukaisesti yleisön saatavilla. VII kohta (Vakavien onnettomuuksien, vaaratilanteiden ja sellaisten tapausten tutkiminen, joissa vaatimuksia ei ole noudatettu) Yhteisestä kannasta on jätetty pois komission ehdotuksen VII kohdan 2 kohta, mutta kyseisen suosituksen keskeinen sisältö on otettu huomioon 1 kohdan uudessa e alakohdassa. Komissio hyväksyy tämän muutoksen. VIII kohta (Yleiset säännökset ympäristötarkastustoiminnasta laadittavista kertomuksista) Ehdotuksen VIII kohdan 1 alakohdan sanamuotoon on tehty muutos, joka liittyy Euroopan yhteisön virallisessa lehdessä julkaisemista koskevaan X kohtaan. Säännöksen sisältö on kuitenkin säilytetty ennallaan. Yhteisessä kannassa on tehty 2 kohtaan joitakin sanamuotoa koskevia ja muita muutoksia. Komissio hyväksyy kyseiset muutokset, koska ne eivät sen mielestä vaikuta suuntaviivojen keskeiseen sisältöön eivätkä jäsenvaltioiden kertomusten käyttökelpoisuuteen. X kohta (Täytäntöönpano) Yhteisessä kannassa on muutettu X kohtaa, jotta se vastaisi tämänkaltaisissa säännöksissä noudatettavaa sanamuotoa. Komissio hyväksyy kyseisen muutoksen. 4. Päätelmät Useimmissa neuvoston tekemissä muutoksissa ei muuteta ehdotuksen keskeistä sisältöä, ja monesti niillä selvennetään ehdotuksen säännöksiä. Ydinlaitosten jättäminen ehdotuksen soveltamisalan ulkopuolelle on huomattava muutos, mutta toisaalta neuvoston ja komission lausumat antavat komissiolle riittävät mahdollisuudet ehdottaa uusia, erityisesti ydinlaitoksia koskevia suuntaviivoja. Edellä esitetyn perusteella komissio tukee yhteistä kantaa.